6
યરૂશાલેમની યુવાન કન્યાઓ:
1 હે સ્ત્રીઓમાં સર્વોતમ સુંદરી!
તારો પ્રીતમ કઇ દિશા તરફ ગયો છે
એ તો જણાવ;
અમે તેને તારી સાથે શોધીએ.
કન્યા:
2 મારો પ્રીતમ પોતાના
બાગમાં આનંદ કરવા
તથા મધુર સુવાસિત
કમળ વીણવા ગયો છે.
3 હું મારા પ્રીતમની છું અને મારો પ્રીતમ મારો જ છે;
તે સફેદ કમળોની વચ્ચે પોતાને આનંદિત કરે છે!
સુલેમાન:
4 હે મારી પ્રીતમા, તું તિર્સાહ જેવી સુંદર,
યરૂશાલેમ જેવી ખૂબસૂરત,
ધ્વજાઓ સહિતના સૈન્ય જેવી ભયાવહ છે.
5 તારાં નેત્ર મારી તરફથી ફેરવી લે,
કારણ, તેઓએ મારો પરાજય કર્યો છે.
તારા કેશ, જાણે ગિલયાદ પર્વતના ઢોળાવો
પરથી ઉતરી આવતાં બકરાંના ટોળા જેવા છે.
6 ઘોવાઇને બહાર નીકળેલી ઘેટીઓના
ટોળા જેવા તારા દાંત છે કે,
જેઓમાંની દરેક બબ્બે બચ્ચાં જણે છે
અને તેઓમાંના કોઇએ પોતાના બચ્ચાં ગુમાવ્યાં નથી.
7 તારા ફેલાયેલા વાળ પાછળ,
તારા લમણાં દાડમની ફાડ જેવાઁ છે.
8 ત્યાં સાઠ રાણીઓ છે
ને ઉપપત્નીઓ એંસી છે;
અને અગણિત યુવતીઓ છે.
9 પણ મારી વ્હાલી, મારી પ્રીતમા તો એકજ છે;
પોતાની માતાની એકની એક,
અને પિતાની વહાલી.
યરૂશાલેમની દીકરીઓ તારી સામે જુએ છે
અને તને ધન્યવાદ આપે છે;
રાણીઓ અને ઉપપત્નીઓ તારી પ્રશંસા કરે છે.
સ્ત્રીઓ દ્વારા તેણીની પ્રશંસા:
10 પ્રભાતના જેવી પ્રકાશિત કાંતિવાળી,
ચંદ્ર જેવી સુંદર,
સૂર્ય જેવી ડાઘ વગરની;
ધ્વજાઓ સહિતના
સૈન્ય જેવી ભયંકર એ કોણ છે?
તેઓ પૂછે છે.
કન્યા:
11 વસંતઋતુ ખીલી છે કે કેમ;
દ્રાક્ષાવેલાને કૂંપળો ફૂટી છે કે કેમ;
દાડમડીને મોર આવ્યો છે કે કેમ;
તે જોવા માટે હું અખરોટના બગીચામાં થઇને ખીણમાં ગઇ.
12 હું કંઇ સમજુ તે પહેલા તો મેં મારી જાતને
મારા લોકોના રાજકુમારની બાજુના રથમાં બેસેલી જાણી.
યરૂશાલેમની યુવાન કન્યાઓ:
13 હે શૂલ્લામી! પાછી આવ, પાછી આવ;
પાછી ફર પાછી ફર કે અમે તને નિહાળીએ.
માહનાઇમના નૃત્યની જેમ શૂલ્લામીને જોવા
તમે શા માટે આટલા ઉત્સુક છો?